钦定古今图书集成/明伦汇编/氏族典/第474卷 > 《廖用贤尚友录》 > 戴进
## 钦定古今图书集成/明伦汇编/氏族典/第474卷 > 《廖用贤尚友录》 > 戴进

按《名山藏艺妙记》：“进字文进，钱塘人。临摹精博，而意
趣包涵，不以清媚自臻，凡一落笔，俱入神品，为本朝
画流第一。宣庙喜绘事，一时待诏有谢廷循、倪端、石
锐、李在，皆有名。及进入京，众工妒之。一日仁智殿呈
画，进特以得意之笔上进。首幅为《秋江独钓图》，一红
袍人垂钓水。次画家惟傅红色最难，而进独得古法。”
宣庙方阅，廷循从傍奏曰：“此画佳甚，恨野鄙耳。”宣庙
叩之，对曰：“红，品官服色也，用以钓鱼，失大体矣。”宣庙
颔之，遂挥去馀幅不复阅。放归以穷死，死后而人始
重之。大梁人有张路者，学其法。顾进于神鬼佛像，尢
多，乃不足贵，而路绘人物，兼有吴伟焉。进同邑方钺
学进画，已造阃域，惜其早卒。评者谓“戴门颜子。”其后
复有仁和沈仕，善花卉山水，称名品，仕刑部侍郎。锐
之子竦放不治生，能诗。